Document ID: /roh_data/filtered/fineweb-2-filterrobots_roh.jsonl.gz/69937

Priedi romontsch dils 6 da settember 2020
«Buca seturpegia», quei legia Timoteus en ina brev. Buca seturpegiar?
In curios patratg. Seturpegiar, quei regorda el a quels muments cu el era aunc buob. Mintgaton veva el fatg ina tuppadad cun auters affons, e sch’el era vegnius traplaus, gie lu era ei mintgaton schon da seturpegiar.
Ni pli tard sco giuvenil, cu el veva entschiet a luvrar e veva buca fatg zatgei en uorden ni buca anflau ils dretgs plaids, e tut tschels miravan sin el, gie, lu fuss el era pli bugen fugius ord turpetg.
Ed uss? Sto el seturpegiar? Gie, mintgaton ei quei veramein il cass. El dat buca bugen tier ei, mo el ei buc adina staus sincers cun sia glieud, ed ha buca saviu star tier ses principis. Gest el ch’ha in impurtont uffeci ella pleiv, el ei buc ius cun in bien exempel ordavon.
Buca ch’enzatgi vess reclamau. El ha aunc adina bien sustegn. Mo co era quei stau tier quella historia che stat egl evangeli? Quei raquent porta il tetel «la dunna culponta», mo per Timoteus eisi buc aschi clar, tgi ch’ei cheu il culpont; era quei propi la dunna?
Cara raspada, nus lein ponderar cun Timoteus, tgei ch’ei schabegiau leu en quella historia dalla dunna culponta che jeu vai legiu avon (Joh 8,1-11).
Quella dunna ha rut la lètg, ella ei vegnida traplada, ed ina gruppa che setegn ferm vida la lescha ha purtau la dunna avon Jesus ed ha pustau ella enamiez.
Aschia che tuts vesan, ch’ella ha fatg puccau ed ha da seturpegiar.
Mo atgnamein stuessen quels ordentuorn seturpegiar, quels che han mess ella enamiez e muossan cul det sin ella.
Pertgei el focus stat cheu la fallida persuna. Sche la dunna ha fatg in sbagl ni buc cun rumper la lètg, cheu san ins ver differents meinis e segir ch’igl ei buca iu tut en uorden.
Mo atgnamein va ei cheu gnanc per la dunna, la dunna sto mo star neu perquei che quella glieud vul far in test cun Jesus.
Ei tschentan la dunna enamiez e gin: suenter la lescha stuein nus encarpar ella. Ei vulan saver: tgei fa Jesus ussa? Sch’el scamonda da fierer crappa sin ella, lu semetta el encunter la lescha dils Gedius, la lescha che Moses veva tradiu.
E sch’el lubescha da fierer crappa sin ella, lu corrispunda quei buc a quei ch’el ha instruiu e mussau, ch’ins duei carezar e perdunar in a l’auter.
Igl ei in test per Jesus, mo Jesus ha cun in tric priu naven il focus dalla dunna ed ha mussau vi sin quels che stattan ordentuorn. Mintgin duei mirar sin sesez: tgi ha buca schon inaga getg ina tuppadad? Tgi ei buca schon inaga staus fleivels ed ha fatg zatgei ch’el ei suenter s’enriclaus? Tgi ha buca schon inaga cuschiu cu ei fuss stau da gir zatgei, ni getg zatgei cu ins vess meglier cuschiu?
Quella scena ei bein enconuschenta e vegn era bia citada: «Quel da vus ch’ei senza puccau, duei fierer igl emprem crap sin ella!»
Cun quels plaids fa Jesus cuescher tuts. Fetg effectiv.
Mo donn ch’ins emblida savens quei che schabegia gest avon ch’el gi quels plaids. Jesus ha gl’emprem numnadamein priu empau peda. El ei staus davongiu ed ha entschiet a scriver cul det giun plaun.
Tschels han dumandau suenter siu meini, Jesus perencunter scriva zatgei leu el sablun.
Sco sch’el vuless aunc ponderar tgei far.
Ins sa era capir quei aschia, che Jesus vul mussar sin quei ch’ei il decisiv. El muossa giun plaun, sin quei che stat giudem, sin la basa.
Sco per dumandar: tgei ei il motiv che tut quei ei schabegiau?
Tgei ei il motiv che la dunna ha fatg puccau? Quei ei buca mo schabegiau aschia.
E tgei ei il motiv che tschels han condemnau ella, ch’els han purtau ella avon Jesus e muossan sin ella?
La dunna sto gie tener neu per interess dad auters.
Jeu capeschel quei aschia, che Jesus vul prender naven il focus dalla dunna e mussar sin quei che schai davostier, quei ch’ei il fundament da quei ch’ei schabegiau.
Sco per dumandar: Daco s’interesseis vus per quei che pertucca quella persuna, e daco disturba quei talmein?
Daco musseis cul det sin enzatgi, daco attacheis zatgi cun plaids? Il problem ei buca la dunna, il problem para dad esser, che vus essas forsa surdumandai, ni essas sez vegni provocai ni veis era sez buca survegniu sustegn ni capientscha.
Essas vus vegni trumpai, ni veis buca survegniu avunda attenziun?
Tgei ei pia il motiv da vies far e tgei schai davos vos plaids? Ina buna damonda, era sch’ins observa tgei che vegn publicau ellas medias ni encunter tgei ch’ei vegn demonstrau.
Sch’ins damonda suenter il fundament da certas parolas e propagandas, lu ves’ins ch’ei vegn enqualga nezegiau ora la tema dalla glieud.
Clar ch’ins fa quitau pil futur, per las plazzas da lavur, per l’educaziun ni igl ambient, ch’ins ha era tema da vegnir alla cuorta.
Mo lu vegn enqualga fatg propaganda senza differenziar, mo per survegnir sez attenziun e per ils agens interess.
Era persunalmein san ins mirar, tgei ch’eil motiv daco ch’ins attachescha zatgi ni vegn attaccaus cun plaids.
Sche tema ei la basa da nies patertgar e far, lu vegn alla fin mo tratg crappa, aschia savess ins per semplificar resumar quella scena dalla dunna che duess vegnir encarpada.
E sche quei ei aschia, lu ston ins veramein seturpegiar.
Dil seturpegiar ha gie Timoteus legiu ella brev ch’el veva survegniu. Aschia ha ei entschiet: «Buca seturpegia.»
Sche lein uss ir anavos tier Timoteus, en in auter temps, all’entschatta dil secund tschentaner.
Gitg e liung era Timoteus staus sin viadi cun Paulus, ha empriu bia da lez. Mo ussa ha Paulus bandunau el, el seigi vegnius serraus en ha ei num, ed el sa buca sche siu cumpogn viva insumma aunc.
Timoteus arva la brev e legia spert.
«Buca seturpegia da dar perdetga per Niessegner ed era buca da mei.
Anzi supporta cun mei las suffrientschas pigl evangeli tras la forza da Diu.»
Timoteus mira si. Da supportar ha el daveras bia. La situaziun ei desperada. El veva baghegiau si ina raspada cristiana, mo ussa sa el buca co ei duei ir vinavon. El che duess esser il muossavia dalla cardientscha, ha buca slontsch pli. Cheu ein auters ch’enqueran dispeta, che rin sur dad el, che carmalan cun gronds plaids.
Quels san tut meglier ed anflan adina puspei vias, per disturbar lur cuminonza e prender la fidonza.
Tschels fan propaganda cun la tema dalla glieud, ed els paran da ver success.
Quella brev vegn grad dretg. Ei quella propi da siu cumpogn Paulus? Savess quei esser?
Ed el seregorda, co siu cumpogn ha fatg curascha ad el e getg da buc emblidar tgei ch’ei siu fundament. Paulus veva getg da buca schar provocar dad arguments e temas dad auters.
E cu Timoteus legia aunc inaga ils suandonts plaids, eis ei veramein, sco sche Paulus fuss leu e fagess svanir tutta tema:
«Dieus ha buca dau a nus in spért da tema, mobein in spért da forza, da carezia e da prudientscha.»
Gie, tratga Timoteus. Quei vevel jeu bunamein emblidau, quei ei ver. Miu fundament ei buca la critica, buca la tema, buca la scuidonza.
Miu fundament ei zatgei auter, il bien e creativ. Paulus, il studiosi, ha puspei anflau bials plaids persuenter: il spért da forza, da carezia e da prudientscha.
Per Timoteus tuna quei in tec memia ault.
Mo el sa, tgei ch’ei manegiau. Era sche Timoteus ei buc adina staus ferms ed ha seschau provocar, sa el tuttina esser perdetga da Jesus. E cun in rir sin fatscha legia el vinavon la brev, e suenter vegn el a raquintar a sia raspada da sias visiuns e ses giavischs. Na, el seturpegia buc da dar perdetga da quei ch’el crei.
Ed aschia ei quella brev vegnida tradida vinavon, nus savein leger ella sco 2. brev a Timoteus 1,7-8.
Mintgaton drova ei mo paucs plaids, per che zatgei semidi e daventi clar. In pèr plaids, a scret ni a bucca, e lu regia puspei in bien spért.
Ei dependa fetg, danunder che quels plaids vegnan.
Jeu sentel quei spért da forza, carezia e prudientscha sche plaids vegnan da cor, senza polemica ni agens interess, ni sch’enzatgi lai prender part ad atgnas experienzas.
Jesus ha malegiau el sablun ed ha mussau sil fundament. Da lezzas uras ha la glieud capiu tgei che Jesus ha vuliu gir. Els han schau curdar lur crappa ed in suenter l’auter ei ius a casa.
Nus essan tuts buca senza sbagls, mintgaton dat ei muments ch’ins seturpegia da quei ch’ei schabegiau,
e mintgaton tenin era nus crappa enta maun. Mo motiv da trer crappa in sin l’auter vein nus buc.
Buca seturpegia da dar perdetga da Niessegner. Stai en pigl evangeli tras la forza da Diu.
Nus savein esser loschs dad esser perdetgas da quei evangeli.
Nus vein in bien fundament, orda quel nescha forza, carezia e prudientscha.
Amen